Source: http://www.druckeria.ro/tag/petre-brandusan/
Timestamp: 2020-06-01 06:46:56+00:00

Document:
petre brandusan Archives - Druckeria
Simona Pricob a ratat calificarea la Jocurile Olimpice, dar CSM Timișoara încă mai speră la Rio
În acest weekend, la Ulan Bator, în Mongolia, s-a desfășurat al doilea turneu de calificare pentru Jocurile Olimpice la lupte libere și greco-romane. CSM Timișoara a fost reprezentat de Simona Pricob, care a fost eliminată însă în sferturile categoriei 53 kg la stilul liber. Totuși, clubul timișorean păstrează încă speranțe de calificare la Rio cu o sportivă, care ar urma să participe în ultimul turneu de calificare, programat luna viitoare la Istanbul.
La turneul din Mongolia, Simona Pricob a învins-o în optimi pe taiwaneza Hsin-Ju Chiu, dar a pierdut în sferturi de finală în fața rusoaicei Natalia Malîșeva. În urmă cu o săptămână, o altă sportivă a clubului timișorean, Estera Dobre, pierdea biletele pentru Rio în turneul de la Zrenjanin. Totuși, una dintre cele două luptătoare de la CSM ar putea fi prezentă la al treilea și ultimul turneu de calificare la Jocurile Olimpice, care se va desfășura la Istanbul, în perioada 6-8 mai.
„Federaţia i-a dat şi ei o şansă, acum urmează turneul de la Istanbul, din perioada 6-8 mai, rămâne să decidă federaţia cine va participa acolo. Noi parcă avem ceva mai multă încredere în experienţa Esterei Dobre, probabil că marţi va fi luată decizia. Directorul clubului nostru, Lucian Reclaru, a discutat cu cei din federaţie, acum ei au ultimul cuvânt”, a declarat, pentru renasterea.ro, antrenorul celor două sportive de la CSM Timișoara, Petre Brândușan.
Totuși, dinspre Ulan Bator a sosit și o veste bună pentru luptele din județul Timiș. Ivan Guidea (CSM Lugoj) a câștigat categoria 57 kg la stilul liber și s-a calificat la Jocurile Olimpice de de la Rio de Janeiro. Sportivul născut în Republica Moldova l-a învins în finala categoriei pe azerul Mirjalal Hasan-zada. În optimi, Guidea câștigase în fața canadianului Darthe Capellan, în sferturi s-a impus în disputa cu ucraineanul Andrei Iațenko, iar în semifinale l-a învins pe belarusul Vladiaslav Andreev.
Vă reamintesc, la Jocurile Olimpice va participa și Alin Alexuc, cel ce din acest an reprezintă clubul timișorean de lupte greco-romane Heracle în competiția națională pe echipe.
Foto: sportvest.info
Filed Under: Alte sporturi, Stire de ultima ora Tagged With: csm timisoara, jocurile olimpice, lupte libere, petre brandusan, rio de janeiro, simona pricob, ulan bator
Luptătoarea Estera Dobre revine în 2015! Obiectiv primordal: Rio
Anul 2015 se anunță unul extrem de important pentru secția de lupte libere de la CSM Timișoara. Cu riscul de a sacrifica medalii pe plan intern, în Superligă, gruparea de pe Bega își propune un țel cât se poate de măreț, calificarea măcar a unei sportive la Jocurile Olimpice de la Rio.
Secția de lupte de la CSM Timișoara a ajuns la ora bilanțului. Unul pozitiv în 2014, în opinia neobositului antrenor Petre Brândușan. Echipa feminină și-a apărat titlul în Superliga feminină. În schimb, băieții s-au recunoscut învinși, în fața „vecinilor” de la Lugoj. Un an cu satisfacții însă pe plan extern și confirmarea unui transfer realizat la începutul anului: Simona Pricob, venită de la Deva, care a devenit campioană națională la junioare și senioare, cireașa de pe tort fiind medalia de argint cucerită la Campionatul European de juniori de la Katowice.
„Ne-am fi dorit să cucerim titlul național și la masculin, dar în acest an colegii noștri de la Lugoj s-au dovedit a fi mai buni. Așa e în sport, nu întotdeauna poți îndeplini toate obiectivele. Dar, per total, suntem mulțumiți de obiectivele pe anul 2014”, spune antrenorul luptătorilor de la CSM Timișoara, Petre Brândușan, privind în urmă, la ultimele 12 luni.
Restart pentru Estera Dobre
O veste bună pentru CSM Timișoara e revenirea, în 2015, a Esterei Dobre, sportiva care se dorește a fi vârful de lance al clubului. Iar palmaresul ei vorbește de la sine, sportiva originară din Jimbolia cucerind de cinci ori argintul european, în 2007, 2008, 2010, 2011 și 2012. Urcase pe a doua treaptă a podiumului și în martie 2013, la Tbilisi. Însă tot în capitala Georgiei începuseră și necazurile.
În urma controlului antidoping de la Campionatul European de anul trecut, Estera Dobre a fost depistată pozitiv cu furosemid, o substanță diuretică, utilizată în general pentru slăbit și aflată pe lista substanțelor interzise. Federația Internațională de Lupte (FILA) a dictat atunci un verdict dur pentru bănățeancă: doi ani de suspendare din activitate.
Estera Dobre se legitimase la Timișoara la începutul anului 2013, însă nu a mai apucat să concureze oficial sub culorile grupării de pe Bega. Ea a continuat să se pregătească însă la club, iar în primăvara lui 2015 va putea participa din nou la competiții. Petre Brândușan își pune mari speranțe în cea mai galonată sportivă a sa care, alături de tânăra Simona Pricob, va ataca prezența la Jocurile Olimpice de la Rio de Janeiro, din 2016.
„Ne așteaptă un an mult mai greu. La Campionatele Mondiale va fi și criteriu de calificare la Jocurile Olimpice de la Rio. Odată cu anul viitor, se va ridica și suspendarea Esterei Dobre. Sperăm astfel să mergem cu două sportive, Simona Pricop și Estera Dobre la Campionatele Mondiale din SUA, din septembrie, unde vor încerca să se claseze în primele șase, care le-ar asigura calificarea la Jocurile Olimpice. Noi ne-am dori ca amândouă să reușească acest lucru, dar ne-am mulțumi și cu una singură. Suntem conștienți, e un prag mare, toate statele, toate federațiile lumii vor veni foarte bine pregătite, pentru a-și asigura locul la Rio”, a spus Brândușan.
Antrenorul luptătorilor de la CSM Timișoara a ținut să sublinieze importanța de a avea măcar o sportivă în Brazilia. „Încă nu ne-am stabilit strategia, dar probabil în 2015 vom merge mai mult pe individual, să reușim să trimitem măcar un sportiv la Jocurile Olimpice. Acesta e obiectivul primordial”, a spus Brândușan.
Chiar dacă accentul nu va mai cădea pe întrecerea internă, Petre Brândușan speră ca fetele să păstreze titlul național pe echipe la Timișoara, iar băieții să îl recupereze de la Lugoj. În 2015 se prefigurează însă și alte obstacole la masculin.
„Sperăm că va fi tot o bătălie între Lugoj și Timișoara, dar niciodată nu putem ști ce surprize ne rezervă viitorul. S-au întărit și Steaua, și Dinamo. Mai cu seamă Dinamo, care n-a reușit să urce pe podium. Cu cât valoarea competitoarelor va fi mai mare, cu atât va crește frumusețea acestui sport”, a conchis Petre Brândușan.
Filed Under: Alte sporturi, Stire de ultima ora Tagged With: csm timisoara, estera dobre, jocurile olimpice, lupte libere, petre brandusan, rio de janeiro, simona pricob
Fetele de la CSM Timișoara și-au păstrat titlul național la lupte libere
La fel ca la Mondialele de juniori de la Sofia, Elitsa Yankova, noua vedetă a clubului timișorean, a răpus-o pe Ana Vuc
CSM Timișoara continuă să domine scena luptelor libere din România, cel puțin la feminin. Dacă la băieți, clubul de pe Bega a obținut locul 2 în acest an, fetele au reușit să urce din nou pe cea mai înaltă treaptă a podiumului. Noua vedetă a lotului bănățean e bulgăroaica Elitsa Yankova, campioană mondială de juniori în luna august.
CSM Timișoara se întoarce de la Mangalia cu tilul național la lupte libere feminin, după o întrecere dominată autoritar. Alături de clubul bănățean, la întrecerile finale ale Superligii s-au mai aflat CS Mangalia și CSM Craiova, aceasta fiind, de altfel, și ordinea podiumului.
CSM Timișoara a trecut de gazda CS Mangalia cu scorul general de 5-2, printre cele șapte confruntări fiind și o reeditare a finalei Campionatului Mondial de Juniori desfășurat în luna august, la Sofia. Elitsa Yankova, bulgăroaica sosită pe Bega pentru a suplini absența suspendatei Estera Dobre, a întâlnit-o din nou pe Alina Vuc, reprezentantă a clubului din Mangalia. La fel ca și la Sofia, câștig de cauză a avut Yankova. Trebuie să precizăm că la întrecerile mondiale din vară, cele două au concurat în limitele categoriei 48kg, însă de această dată s-au întâlnit la 51kg.
CSM Timișoara nu a întâmpinat nicio problemă în duelul cu cea de-a treia echipă calificată în faza finală a Superligii, CSM Craiova, fetele coordonate de antrnorul Petre Brândușan trecând de oltence cu scorul general de 7-0.
La Mangalia, CSM Timișoara s-a bazat pe următoarele sportive: Mădălina Lingurar (48kg), Elitsa Yankova (51kg), Ana Maria Pavăl (55kg), Georgiana Paic (59kg), Beatrice Oancea (63kg), Ramona Pricob (67kg) și Alexandra Purcel (72kg).
Filed Under: Alte sporturi Tagged With: breaking, csm timisoara, Druckeria, elitsa yankova, lupte libere, lupte libere timisoara, petre brandusan, superliga feminina
Campionii trag la Timișoara! Estera Dobre, noua vedetă a luptelor de pe Bega
Estera Dobre (stânga) va lupta în 2013 pentru Timișoara
În 2012, secția de lupte libere a CSM Timișoara a dominat topurile la nivel național, cucerind titulul atât la masculin, cât și la feminin. Hegemonia capitalei Banatului din această disciplină pare să se prelungească, clubul bănățean anunțând înregimentarea Esterei Dobre, una dintre cele mai valoroase luptătoare ale continentului.
CSM Timișoara a reușit transferul anului în luptele din România, obținând semnătura Esterei Dobre. Sportiva născută la Jimbolia, legitimată în anii trecuți la CSM Sfântu Gheorghe și Steaua, e vicecampioană europeană de cinci ori consecutiv, reprezentând România și la Jocurile Olimpice de la Beijing, din 2008.
În vârstă de 25 de ani, Estera Dobre va fi, fără îndoială, vedeta echipei feminine de lupte libere de la CSM Timișoara, deținătoarea la zi a Superligii. Antrenorul emerit Petre Brândușan se declară încântat de această mutare și e convins că în acest an toți ochii se vor îndrepta către vestul țării.
„E o mutare extrem de importantă pentru noi, sperăm că e la fel și pentru Estera, care și-a dorit mult să revină acasă. Ne bucurăm să avem în lot cea mai titrată sportivă a țării, avem astfel toate condițiile să ne apărăm titlurile cucerite anul trecut. Cu siguranță, toată lumea va fi cu ochii pe noi”, a declarat Petre Brândușan.
CSM Timișoara va debuta în ediția din acest an a Superligii în luna aprilie, conducătorii secției trasând ca unic obiectiv titlul național, atât la feminin, cât și la masculin. Antrenorii Petre Brândușan, Valentin Mihăilă și Doru Nilași vor avea, în acest sezon, următorii sportivi sub comandă:
Masculin: Anatoli Buruiană, Andrei Prepeliţă, Marin Filip, Mihai Sava, Ion Vremerea, Alin Marian, Mark Sorin, Alin Constantin, Piotr Ianulov.
Feminin: Estera Dobre, Gabriela Vrabie, Raluca Chircu, Georgiana Spaic, Ramona Pricop, Beatrice Dancea.
Filed Under: Alte sporturi Tagged With: beijing 2008, csm timisoara, estera dobre, jocurile olimpice, lupte libere, lupte libere timisoara, petre brandusan, superliga lupte

References: CSM 
 CSM 
 CSM 
 CSM 
 csm 
 CSM 
 CSM 
 CSM 
 CSM 
 CSM 
 csm 
 CSM 

CSM 

CSM 
 CSM 

CSM 

CSM 
 CSM 
 CSM 
 csm 
 CSM 

CSM 
 CSM 
 CSM 

CSM 
 csm